Document ID: 32003R1761

Kommissionens forordning (EF) nr. 1761/2003
af 7. oktober 2003
om fravigelse for produktionsåret 2003/04 af forordning (EF) nr. 2461/1999 for så vidt angår anvendelsen af braklagte landbrugsarealer i visse medlemsstater
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1251/1999 af 17. maj 1999 om indførelse af en støtteordning for producenter af visse markafgrøder(1), senest ændret ved forordning (EF) nr. 1038/2001(2), særlig artikel 9, og
ud fra følgende betragtninger:
(1) Ifølge artikel 7, stk. 2, i Kommissionens forordning (EF) nr. 2461/1999(3), senest ændret ved forordning (EF) nr. 345/2002(4), skal ansøgeren for at bevare sin ret til støtte, hvis ændringen af kontrakten medfører en reduktion af det areal, der er omfattet af kontrakten, eller hvis kontrakten annulleres, på ny braklægge de pågældende landbrugsarealer og må ikke sælge, overdrage eller anvende den råvare, der er dyrket på de arealer, som ikke længere er omfattet af kontrakten. Ifølge artikel 3, stk. 4, sjette afsnit, i samme forordning anvendes denne bestemmelse med de fornødne ændringer, hvis en erklæring træder i stedet for kontrakten.
(2) Som følge af den ekstreme tørke, som visse områder i EF var ramt af i nogle måneder, vedtog Kommissionen forordning (EF) nr. 1360/2003(5) og (EF) nr. 1408/2003(6), hvorved landbrugerne undtagelsesvis fik tilladelse til at anvende udtagne arealer i de tørkeramte områder til produktion af foder i produktionsåret 2003/04.
(3) Da der stadig er problemer med at sikre foderforsyningen i de tørkeramte områder, bør der også fastsættes en fravigelse, der gør det muligt at anvende en råvare, der er dyrket på braklagte marker, jf. forordning (EF) nr. 2461/1999. Da denne fravigelse supplerer den, der er fastsat ved forordning (EF) nr. 1408/2003, bør den anvendes fra samme dato.
(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
1. Uanset artikel 7, stk. 2, litra b), i forordning (EF) nr. 2461/1999 kan ansøgere, der er bosat i et område anerkendt som tørkeramt efter forordning (EF) nr. 1360/2003 og (EF) nr. 1408/2003, og som af myndighederne har fået tilladelse til at ændre eller ophæve deres kontrakt eller den erklæring, der er omhandlet i artikel 3, stk. 4, i forordning (EF) nr. 2461/1999, anvende råvarer, der er høstet på de pågældende arealer, til foder i produktionsåret 2003/04.
2. De berørte medlemsstater træffer de foranstaltninger, der er nødvendige for at sikre, at de i stk. 1 nævnte råvarer ikke udnyttes til indtægtsgivende formål.
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 18. juli 2003.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 7. oktober 2003.

Labels: 20
15
6